Een van 2 vas wat maatskappy glo in wag-uniform beroof | Netwerk24
REGSTREEKS: SA t. Indië (SA: 121/6)
Deur Cara-Lee Dorfling 24 April 2019 19:22
Twee mans in ADT-uniforms het gedurende die rooftog op 1 April by die maatskappy in Suid-Einde opgedaag en beweer hulle reageer op 'n paniekknoppiealarm. Hoewel die personeel in die gebou gesê het daar is geen noodgeval nie, het die twee mans daarop aangedring om self ondersoek in te stel.
In die gebou het die twee mans wapens uitgepluk en geld geëis. Die bestuurder was juis besig om geld te tel. Die twee mans het 'n onbekende bedrag geld gevat en daarmee gevlug.
Kapt. John Rheeder, polisiewoordvoerder, sê gedurende die polisie se ondersoek het 'n veiligheidsmaatskappy die polisie in hul ondersoek gehelp deur een van die twee rowers te identifiseer.
Teen Dinsdag het 'n 33-jarige man homself in die teenwoordigheid van sy prokureur in verband met die rooftog by die Bethelsdorp-polisiekantoor oorgegee.
Ryan Britz, Fidelity ADT-takbestuurder in Port Elizabeth, sê in reaksie hierop hulle is bewus daarvan dat 'n voormalige werknemer hom moontlik aan die polisie oorgegee het.
"In dié stadium het ons nie verdere inligting nie en sal ons die polisie in hul ondersoek bystaan, soos nodig."